
Упућене препоруке Полицијској управи Ужице 

Извештај тима Националног превентивног механизма, кога су чинили представници Заштитника грађана и удружења Београдски центар за људска права, о посети Полицијској управи Ужице обављеној 11. јула 2012. године садржи препоруке мера за отклањање уочених недостатака у раду, а који се односе на забрану тортуре и других облика сурових, нељудских или понижавајућих казни и поступака и унапређење положаја лица лишених слободе. Полицијској управи Ужице упућено је 6 препорука мера за отклањање уочених недостатака у седишту Управе.
                         Препоруке:

1. У седишту ПУ Ужице задржаним лицима није на одговарајући начин омогућено  коришћење воде за пиће.
ПРЕПОРУКА:
Унутар просторија за задржавање у седишту ПУ Ужице инсталираће се славине за текућу воду (водећи рачуна да славина не представља ризик за повређивање или оштећења), или ће се задржаним лицима омогућавати довољне количине воде за пиће у оригиналној пластичној амбалажи.

2. У седишту ПУ Ужице се задржаним лицима, која се по устаљеној пракси не задржавају дуже од 12 сати, не даје ни један оброк.

ПРЕПОРУКА:
ПУ Ужице ће задржаним лицима омогућити један оброк хране најкасније у року од 6 сати од момента лишења слободе, а у случају да задржавање траје дуже од 12 сати, задржаном лицу ће се обезбедити три оброка хране дневно (доручак, ручак и вечера).
3. У просторијама за задржавање лица у седишту ПУ Ужице није установљен ефикасан систем који ће задржаном лицу омогућити да позове дежурног полицијског службеника, односно није обезбеђена благовременост тог контакта. 
ПРЕПОРУКА:
ПУ Ужице ће у просторијама за полицијско задржавање инсталирати дугме електричног звона за позивање дежурног полицијског службеника.
4. У седишту ПУ Ужице се не евидентирају контакти полицијских службеника и задржаних лица. 

ПРЕПОРУКА:
У седишту ПУ Ужице ће се водити посебна евиденција о обиласцима задржаних лица од стране полицијских службеника, посебно подаци о доношењу воде, евентуално хране.
5. У седишту ПУ Ужице постојећи систем видео надзора у просторијама за задржавање не обезбеђује приватност, односно нарушава достојанство задржаних лица.
ПРЕПОРУКА
ПУ Ужице ће унапређењем система видео надзора у просторијама за задржавање у седишту ПУ Ужице обезбедити приватност задржаних лица, на тај начин што део око WC шоље неће бити јасно видљив, уз задржавање постојећег квалитета видео надзора и очувања безбедности.
6. У седишту ПУ Ужице у просторијама за задржавање не постоји обавештење да је просторија под видео надзором, на који начин се повређује приватност задржаних лица.
ПРЕПОРУКА
ПУ Ужице ће у просторији за полицијско задржавање поставити обавештење да је просторија под видео надзором.
ЗАМЕНИК ЗАШТИТНИКА ГРАЂАНА

